<classify> TUME ya Taifa ya Uchaguzi NEC imetangaza uchaguzi mdogo wa madiwani kwenye kata sita zilizopo kwenye halmashauri sita katika mikoa sita ya Tanzania Bara.Mwenyekiti wa Tume, Jaji Semistocles Kaijage amesema jijini Dar es Salaam kuwa, uchaguzi huo utafanyika Mei 19, mwaka huu.Jaji Kaijage alisema uamuzi wa kutangaza uchaguzi kwenye kata hizo umefanyika baada ya NEC kupokea taarifa kutoka kwa waziri mwenye dhamana na Serikali za Mitaa ambaye kwa kutumia mamlaka aliyopewa chini ya Kifungu cha 131 cha Sheria ya Uchaguzi ya Serikali za Mitaa, Sura ya 292 aliitaarifu Tume uwepo wazi wa nafasi hizo.Alisema nafasi hizo wazi zimetokana na vifo vya madiwani watano na mmoja kujiuzulu.Kata hizo ni Uwanja wa Ndege iliyopo Halmashauri ya Wilaya ya Mpanda mkoani Katavi, Kitobo iliyopo Halmashauri ya Wilaya ya Missenyi mkoani Kagera, Kyela katika Halmashauri ya Wilaya ya Kyela mkoani Mbeya, Mikocheni iliyopo Halmashauri ya Manispaa ya Kinondoni mkoani Dar es Salaam, Mvuleni iliyopo Halmashauri ya Wilaya ya Lindi mkoani Lindi na Manda katika Halmashauri ya Wilaya ya Chamwino mkoani Dodoma.Jaji Kaijage alieleza kuwa fomu za uteuzi wa wagombea zitatolewa kati ya Aprili 15 hadi 19, mwaka huu.Aidha, alisema uteuzi wa wagombea pia utafanyika Aprili 19, mwaka huu na kampeni za uchaguzi zitafanyika kuanzia Aprili 20 hadi Mei 18, mwaka huu.Alifafanua kwamba uchaguzi katika kata hizo utafanyika sambamba na Uchaguzi Mdogo wa Ubunge katika Jimbo la Arumeru Mashariki mkoani Arusha.Tume inapenda kuvikumbusha vyama vya siasa na wadau wote wa uchaguzi kuzingatia sheria, kanuni, maadili ya uchaguzi, taratibu, miongozo na maelekezo yanayotolewa na Tume ya Taifa ya Uchaguzi wakati wa kipindi chote cha uchaguzi huu mdogo, amesema Jaji Kaijage.  <topic>: KITAIFA 